Y tek banatajnek chic cꞌa ronojel riꞌ,
ri Jesús ye rachibilan ri rudiscípulos xbe pa Judea,
y chiriꞌ xebecꞌojeꞌ wi.
Y xeꞌapon cꞌa winek chiriꞌ riche (rixin) chi yeban el bautizar.
Chupan cꞌa chukaꞌ ri tiempo riꞌ,
ri Juan ri Bautista cꞌo cꞌa ri chiriꞌ pa Enón,
ri cꞌo chunakajal ri tinamit Salim.
Riyaꞌ chiriꞌ cꞌa yeruben wi bautizar ri winek,
ruma chupan ri lugar riꞌ jabel yaꞌ cꞌo y ri winek yeꞌapon cꞌa riqꞌui riche (rixin) chi yeban el bautizar.
Chupan ri tiempo riꞌ ri Juan cꞌa ma jane cꞌa titzꞌapix ta pa cárcel.
Y yecꞌo israelitas ri xquibilaꞌ chiquiwech quiqꞌui ri rudiscípulos ri Juan chrij ri achique chi bautismo ri más utz.
Xepe cꞌa ri discípulos riꞌ xebe cꞌa riqꞌui ri Juan y xbequibij chare:
Tijonel,
ri achi ri Jesús rubiꞌ ri xapon awuqꞌui ri jucꞌan chic ruchiꞌ yaꞌ Jordán,
ri xabij chi ya Riyaꞌ ri takon pe ruma ri Dios,
wacami xa can quinojel chic ri winek yeꞌapon riqꞌui Riyaꞌ riche (rixin) chi yeruben el bautizar,
xechaꞌ.
Ri Juan xubij cꞌa chique ri rudiscípulos:
Majun jun winek nicowin nuben jun samaj queriꞌ,
wi xa ma ya ta ri Dios yayon pe chare chi nuben queriꞌ.
Y riyix mismo iwacꞌaxan achique ri nbin riyin,
chi xa ma yin ta riyin ri Cristo,
riyin xa yin jun takoꞌn ri xitak pe nabey chuwech Riyaꞌ.
Achiꞌel tek jun cꞌajol ri xcꞌuleꞌ can yetzijon chic cꞌa riqꞌui ri kꞌopoj ri xoc rixjayil y ri ramigo ri cꞌajol can niquicot cꞌa tek yeracꞌaxaj chi ri cꞌajol y ri kꞌopoj ri xecꞌuleꞌ yetzijon chiquiwech.
Quecꞌariꞌ riyin can niquicot ri wánima wacami,
ruma xinwacꞌaxaj chi sibilaj ye qꞌuiy winek ri yeꞌapon chic riqꞌui ri Jesucristo.
Ya ri Jesucristo ri rucꞌamon (takal chrij) chi ninimirisex rukꞌij,
yacꞌa riyin más utz chi yichꞌutiner ka.
Ri Cꞌajolaxel ri petenak chilaꞌ chicaj yacꞌariꞌ ri cꞌo pa kawiꞌ konojel.
Ri ye aj ruwachꞌulef xaxu (xaxe wi) riche (rixin) re ruwachꞌulef ri yecowin niquitzijoj,
ruma xaxu (xaxe wi) riꞌ quetaman y ma quetaman ta riche (rixin) ri chicaj.
Yacꞌa ri Cꞌajolaxel ri kajnek pe chilaꞌ chicaj,
can ya riche (rixin) ri chicaj ri nutzijoj,
ruma Riyaꞌ cꞌo pa ruwiꞌ ronojel.
Ri Cꞌajolaxel cꞌa ri petenak chilaꞌ chicaj,
can ya cꞌa ri racꞌaxan pe y rutzꞌeton ca,
yariꞌ ri norukꞌalajsaj ka chake.
Pero ri winek ma nicajoꞌ ta cꞌa niquicꞌul ri nukꞌalajsaj Riyaꞌ.
Y ri winek ri niniman ri nukꞌalajsaj ri Cꞌajolaxel ri petenak chilaꞌ chicaj,
can nukꞌalajsaj cꞌa chi ri Dios can kitzij wi.
Ruma ri Cꞌajolaxel ri xutek pe ri Dios chuwech re ruwachꞌulef,
can ya wi ri ruchꞌabel ri Dios ri nutzijoj.
Y ri Dios can ruyaꞌon cꞌa pe ri Lokꞌolaj Espíritu chare.
Y ri Lokꞌolaj Espíritu ri nuyaꞌ pe chare Riyaꞌ,
can ma pajtal ta.
Y ri Tataꞌixel can sibilaj cꞌa nrajoꞌ ri Rucꞌajol,
y pa rukꞌaꞌ Riyaꞌ rujachon wi ronojel cosas.
Achique cꞌa winek ri xtiniman riche (rixin) re Cꞌajolaxel,
xticꞌojeꞌ cꞌa rucꞌaslen riche (rixin) xtibe kꞌij xtibe sek.
Yacꞌa ri winek ri ma nrajoꞌ ta nunimaj ri Rucꞌajol ri Dios,
man cꞌa xticꞌojeꞌ ta rucꞌaslen riche (rixin) xtibe kꞌij xtibe sek;
xa can cꞌo chic cꞌa chi nika ri royowal ri Dios pa ruwiꞌ.